ดร.**ภีมราว รามชี อามเพฑกร** (มราฐี: भीमराव रामजी आंबेडकर) หรือบางครั้งนิยมทับศัพท์เป็น **เอมเบดการ์** หรือ **อัมเบดการ์** อดีตรัฐมนตรีกระทรวงแรงงานและกระทรวงยุติธรรมของอินเดีย และเป็นประธานร่างรัฐธรรมนูญของอินเดีย ท่านถูกยกย่องให้เป็น "บิดาแห่งรัฐธรรมนูญอินเดีย" อีกด้วย อามเพฑกร เป็นผู้อุปถัมภพระพุทธศาสนาในประเทศอินเดีย และได้เดินร่วม ขบวนกับ มหาตมา คานธี และชวาหระลาล เนห์รู เพื่อเรียกร้องเอกราชจากอังกฤษ ต่อมาเนห์รูได้เป็นนายกรัฐมนตรีและได้แต่งตั้งให้อามเพฑกร เป็นรัฐมนตรีกระทรวงแรงงานและกระทรวงยุติธรรม

การเปลี่ยนศาสนา
---------------


วิกิคำคมมีคำคมเกี่ยวกับ ***บี.อาร์.อามเพฑกร***

เนื่องจากเดิมอามเพฑกรเป็นชาวจัณฑาล ภายหลังได้เลิกนับถือศาสนาพราหมณ์-ฮินดู เนื่องจากศาสนาพราหมณ์-ฮินดู มีการใช้ระบอบวรรณะ ถูกคนวรรณะอื่นรังเกียจเดียดฉันท์ ซึ่งเขาเคยเผชิญมากับตนเองตั้งแต่ยังเด็ก เพื่อทำลายความอยุติธรรมนั้น อามเพฑกรจึงได้ปฏิญาณตนเป็นพุทธมามกะที่เมืองนาคปุระ พร้อมกับบุคคลวรรณะศูทรกว่า 500,000 คน เมื่อวันที่ 14 ตุลาคม พ.ศ. 2499 โดยในการนั้นมีพระภิกษุอยู่ในพิธี ร่วมเป็นสักขีพยานด้วย 3 รูป คือ ท่านพระสังฆรัตนเถระ (Ven. M. Sangharatana Thera) พระสัทธราติสสเถระ (Ven. S. Saddratissa Thera) และพระปัญญานันทเถระ (Ven. Pannanand Thera) ในพิธีมีการประดับธงธรรมจักรและสายรุ้งอย่างงดงาม ในพิธีนั้น ผู้ปฏิญาณตนได้กล่าวคำปฏิญาณตนเป็นพุทธมามกะ 

อย่างไรก็ตามในการเปลี่ยนศาสนาครั้งใหญ่ในครั้งนี้ มีทั้งผู้สนับสนุน และคัดค้านเป็นจำนวนมาก นอกจากนี้ยังมีผู้นำคำสุนทรพจน์ของอามเพฑกรไปตีพิมพ์เป็นหนังสือ เป็นคำปราศรัยยาว 127 หน้า ขนาด 8 ยก

ถึงแก่อสัญกรรม
--------------

หลังจากการประกาศเป็นพุทธมามกะได้เพียง 3 เดือน ก็ได้เสียชีวิตลงเมื่อวันที่ 6 ธันวาคม พ.ศ. 2499 ท่ามกลางความเสียใจของเหล่าบรรดาชนชั้นวรรณะต่ำในอินเดีย ชวาหระลาล เนห์รู ได้กล่าวอย่างเศร้าสลดว่า *"เพชรของรัฐบาลหมดไปเสียแล้ว"* มุขมนตรีของบอมเบย์ในขณะนั้น คือนายชะวาน ได้ประกาศให้วันเกิดของอามเพฑกรถือเป็นวันหยุดราชการของรัฐ เพื่อเป็นเกียรติแก่ดวงวิญญาณของอามเพฑกร ภรรยาของเขาต้องการจะนำศพของท่านอามเพฑกร ไปทำพิธียังบอมเบย์ รัฐบาลก็ได้จัดเที่ยวบินพิเศษให้ เมื่อเครื่องบินนำศพมาถึงบอมเบย์ ประชาชนหลายหมื่นคนได้มารอรับศพของอามเพฑกรอย่างเนืองแน่น 

หลังจากการอสัญกรรมของอามเพฑกร ชวาหระลาล เนห์รู นายกรัฐมนตรีคนแรกของประเทศอินเดีย ได้กล่าวสรรเสริญนายอามเพฑกร ความว่า

> *ชื่ออามเพฑกร จะต้องถูกจดจำต่อไปอีกชั่วกาลนาน โดยเป็นสัญลักษณ์แห่งการต่อสู้เพื่อลบล้างความอยุติธรรมในสังคมฮินดู อามเพฑกรต่อสู้กับสิ่งที่ทุกคนเห็นว่าเป็นสิ่งที่จำต้องต่อสู้ อามเพฑกร ได้เป็นคนปลุกให้สังคมฮินดูตื่นจากหลับ*
> 
> — ชวาหระลาล เนห์รู

อ้างอิง
-------

1. ↑  Pritchett, Frances. "In the 1900s" (PHP). สืบค้นเมื่อ 5 January 2012.
2. ↑  Pritchett, Frances. "In the 1940s". สืบค้นเมื่อ 2012-06-13.
3. ↑  Bhimrao Ambedkar
4. ↑  Ambedkar Jayanti 2019: Facts on Babasaheb to share with kids | Parenting News,The Indian Express
5. ↑  How India’s Most Downtrodden Embraced the Power of Statues
6. ↑  Bhimrao Ramji Ambedkar | Biography, Books, & Facts | Britannica
7. ↑  All You Need To Know About BR Ambedkar On His 129th Birth Anniversary
8. ↑  Buswell, Robert Jr; Lopez, Donald S. Jr. บ.ก. (2013). *Princeton Dictionary of Buddhism*. Princeton, NJ: Princeton University Press. p. 34. ISBN 978-0691157863.
9. ↑
10. ↑
11. ↑
12. ↑  Christopher Queen (2015). Steven M. Emmanuel (บ.ก.). *A Companion to Buddhist Philosophy*. John Wiley & Sons. pp. 529–531. ISBN 978-1-119-14466-3.
13. ↑
14. ↑
15. ↑
16. ↑  Christopher Queen (2015). Steven M. Emmanuel (บ.ก.). *A Companion to Buddhist Philosophy*. John Wiley & Sons. pp. 529–531. ISBN 978-1-119-14466-3.
17. ↑  Dr. B.R. Ambedkar บิดาแห่งรัฐธรรมนูญอินเดีย